FI Euroopan unionin virallinen lehti C 219/8

Valitus, jonka Caixa Geral de Depósitos S.A. on tehnyt 20.5.2011 unionin yleisen tuomioistuimen (kahdeksas jaosto) asiassa T-401/07, Caixa Geral de Depósitos v. komissio, 3.3.2011 antamasta tuomiosta

(Asia C-242/11 P)

2011/C 219/12

Oikeudenkäyntikieli: portugali

Asianosaiset

Valittaja: Caixa Geral de Depósitos, S.A. (CGD) (edustaja: asianajaja N. Ruiz)

Muut osapuolet: Euroopan komissio, Portugalin tasavalta

Vaatimukset

— Valittaja vaatii, että unionin tuomioistuin kumoaa unionin yleisen tuomioistuimen asiassa T-401/07 antaman tuomion ja toteaa, että valittajan nostama kumoamiskanne oli esitetty asianmukaisesti ja voitiin ottaa tutkittavaksi, palauttaa asian unionin yleiselle tuomioistuimelle, jotta se käsittelee riidanalaisen päätöksen osittaista kumoamista koskevan vaatimuksen ja velvoittaa komission suorittamaan 1 925 858,61 euron suuruisen summan viivästyskorkoineen ja korvaamaan oikeudenkäyntikulut

— Valittaja vaatii vaihtoehtoisesti, että unionin tuomioistuin kumoaa unionin yleisen tuomioistuimen asiassa T-401/07 antaman tuomion ja toteaa, että valittajan nostama kumoamiskanne oli esitetty asianmukaisesti ja voitiin ottaa tutkittavaksi, sekä ratkaisee asian lopullisesti ja hyväksyy valittajan ensimmäisessä oikeusasteessa esittämät vaatimukset

Oikeudelliset perusteet ja pääasialliset perustelut

Valittaja vetoaa valituksen tueksi kolmeen perusteeseen:

1) Ensimmäinen ja pääasiallinen valitusperuste, joka koskee kantajan asiavaltuutta ja SEUT 263 artiklan rikkomista

Valittaja katsoo, että riidanalainen päätös (1) koskee sitä suoraan ja erikseen, koska sen lisäksi, että se on toiminut asiassa välittäjänä, se on se luottolaitos, joka on omaan lukuunsa ja omalla riskillä tehnyt tuen hyväksyvän päätöksen ja komission kanssa tehdyn, päätöksen täytäntöön panevan sopimuksen mukaisesti lopullisten tuensaajien kanssa lainasopimukset, joiden perusteella viivästyskorot, joita varten EAKR:n tukea on myönnetty, ovat syntyneet.

Lisäksi koska tuki on myönnetty CGD:lle niiden korkohyvitysten, jotka lopullisten tuensaajien on sille maksettava, korvaamiseksi, unionin yleinen tuomioistuin ei ole arvioinut asianmukaisesti sitä, onko jäsenvaltion, jolle riidanalainen päätös on osoitettu, mahdollista välttää tuosta päätöksestä CGD:lle aiheutuvat oikeusvaikutukset, ottaen huomioon, että mahdollisuus, että valtio maksaisi EAKR:lta saamatta jääneen tuen, on pelkästään teoreettinen.

2) Toinen ja toissijainen valitusperuste, joka koskee sitä, että unionin yleinen tuomioistuin on rikkonut unionin oikeutta katsoessaan asiassa T-387/07 (Portugal v. komissio) 3.3.2011 antamassaan tuomiossa, että Portugalin tasavallan esittämä vaatimus oli jätettävä tutkimatta

Valittaja väittää, että asiassa T-387/07 annetussa tuomiossa ei ole arvioitu asianmukaisesti riidanalaisen päätöksen perustelujen puuttumista tai virheellisiä perusteluja, koska a) riidanalaisessa päätöksessä ei ole mainittu selvästi kantajien toimintaan liittyviksi väitettyjä kahta virhettä eikä määrää, johon EAKR:n tuki on lopulta alennettava ja b) unionin yleinen tuomioistuin on todennut riidanalaisen päätöksen sääntöjenmukaisuuden eri perustein kuin millä komissio on perustellut EAKR:n tuen määrän alentamista.

Asiassa T-387/07 annettua tuomiota rasittaa myös oikeudellinen virhe, joka johtuu siitä, että tuomion perustelut on korvattu riidanalaisen päätöksen perusteluilla.

3) Kolmas ja toissijainen valitusperuste, joka koskee aiheutuneiden kulujen asianmukaisuutta ja asetuksen N:o 4253/88 (2) 21 artiklan 1 kohdan ja sopimuksen rikkomista

Valittaja väittää, että asiassa T-387/07 annetussa tuomiossa ei ole asianmukaisesti arvioitu riidanalaista päätöstä rasittavia seuraavia virheitä: a) tosiseikkoja koskeva ja oikeudellinen virhe, koska päätöksessä oletetaan, että välittäjänä oleva taho voi maksaa investointitukien kohteena olevien lainojen korkohyvitykset lopullisille tuensaajille; b) oikeudellinen virhe, koska päätöksessä on evätty asetuksen (ETY) N:o 2052/88 (3) 13 artiklan 3 kohdassa tarkoitettu mahdollisuus ottaa huomioon tuen kokonaismäärä; c) oikeudellinen virhe siltä osin kuin päätöksen mukaan investointitukien osalta pitäisi soveltaa loppuselvitysjärjestelmää, joka takaisi, että erääntymättömiä korkoja vastaava hyvitys suoritetaan erityiseltä tililtä ja/tai siirrettäisiin toiselle erityiselle tilille 31.12.2001 saakka, sillä uhalla, että muuten ei voitaisi katsoa, että vastaavat menot eivät olleet aiheutuneet tuohon päivään mennessä; d) oikeudellinen virhe siltä osin kuin päätöksessä katsotaan, että investointitukien osalta pitäisi soveltaa loppuselvitysjärjestelmää, joka takaisi, että 31.12.2001 mennessä erääntyneitä korkoja vastaavat hyvitykset suoritetaan lopullisille tuensaajille ja siirretään erityiseltä tililtä 31.12.2001 asti, sillä uhalla, että muuten ei voitaisi katsoa, että vastaavat menot olivat aiheutuneet tuohon päivään mennessä.

(1) Euroopan aluekehitysrahaston (EAKR) tuen, joka koskee 28.7.1995 tehdyllä komission päätöksellä K(95) 1769 Portugalin paikallisia investointeja varten myönnettyä yleiskattavaa tukea, alentamisesta 31.7.2007 tehty komission päätös K(2007) 3772

(2) Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19.12.1988 annettu neuvoston asetus (ETY) N:o 4253/88 (EYVL L 374, s. 1)

(3) Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa 24.6.1988 annettu neuvoston asetus (ETY) N:o 2052/88 (EYVL L 185, s. 9).